Fl-okkażjoni tal-Jum Internazzjonali kontra l-Omofobija, it-Transfobija u l-Bifobija, l-UE ttenni l-impenn qawwi tagħha favur l-ugwaljanza u d-dinjità tal-bnedmin kollha irrispettivament mill-orjentazzjoni sesswali u l-identità tal-ġeneru. Minkejja l-progress li sar dan l-aħħar madwar id-dinja, kważi 80 ġurisdizzjoni għadhom jikkriminalizzaw ir-relazzjonijiet bejn persuni tal-istess sess. F'bosta postijiet, id-diskriminazzjoni u l-vjolenza kontra persuni Leżbjani, Gay, Bisesswali, Transġeneri u Intersesswali huma okkorrenza ta' kuljum. L-UE ttenni l-appell tagħha lill-Gvernijiet kollha madwar id-dinja biex isegwu l-impenji internazzjonali tagħhom fil-qasam tad-drittijiet tal-bniedem, biex jopponu l-intolleranza u jippromwovu l-ugwaljanza kif minquxa fid-Dikjarazzjoni Universali tad-Drittijiet tal-Bniedem u strumenti oħrajn. F'dan il-jum, l-UE tixtieq issellem ukoll lid-difensuri tad-drittijiet tal-bniedem, l-attivisti, il-ġurnalisti tal-mezzi tal-informazzjoni, u organizzazzjonijiet tas-soċjetà ċivili għall-isforzi kuraġġużi ta' sensibilizzazzjoni tagħhom biex jiġu indirizzati l-vjolazzjonijiet li jiffaċċaw il-persuni LGBTI. Xogħolhom kien kruċjali f'kull pass sabiex jitressqu dawn il-kwistjonijiet, jiġu ddokumentati l-abbużi u jitkellmu favur il-protezzjoni effettiva tad-drittijiet fundamentali tal-bniedem. F'konformità mal-Linji Gwida tal-UE dwar id-drittijiet ta' persuni LGBTI u l-Pjan ta' Azzjoni tal-UE dwar id-Drittijiet tal-Bniedem u d-Demokrazija, aħna ser inkomplu naħdmu mas-sħab kollha tagħna biex immexxu 'l quddiem id-drittijiet tal-bniedem kollha madwar id-dinja. Il-Pajjiżi Kandidati l-Eks Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u l-Georgia jallinjaw ruħhom ma' din id-Dikjarazzjoni. *L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.